b'\n_START_ARTICLE_\nMairi Laurik\n_START_PARAGRAPH_\nMairi Laurik (kodanikunimega Mairi Tempel; s\xc3\xbcndinud 9. augustil 1979 ) on eesti ulmekirjanik. Ta on s\xc3\xbcndinud ja kasvanud Mulgimaal._NEWLINE_Ta l\xc3\xb5petas aastal 1997 Karksi-Nuia G\xc3\xbcmnaasiumi (praegu August Kitzbergi nimeline G\xc3\xbcmnaasium). Hiljem on Mairi Laurik sidunud oma elu Tartuga ning alates 2019. aastast t\xc3\xb6\xc3\xb6tab ta Tartu Linnaraamatukogus.\n_START_SECTION_\nLooming\n_START_PARAGRAPH_\nLisaks kirjutamisele tegeleb Mairi Laurik ka lugemisega. Tema raamatuarvustusi saab lugeda tema blogides "t\xc3\xbcdrukute raamaturiiul" ja "Fantaasiajuttude muljed"._NEWLINE_Janika L\xc3\xa4\xc3\xa4nemets on "Mina olen Surm" arvustuses kirjutanud: "Taevas eesti noortekirjanduse kohal on juba m\xc3\xb5nda aega tume olnud, aga ka k\xc3\xb5ige sombusemal p\xc3\xa4eval v\xc3\xb5ib m\xc3\xb5ni p\xc3\xa4ikesekiir l\xc3\xb5igata halli pilvekangasse augu, mis vaikselt kasvama hakkab. Ehk puhub just Mairi Lauriku "Mina olen Surm", nii irooniliselt kui see ka ei k\xc3\xb5la, eesti noortekirjandusele uuesti elu sisse? Ning kui see ei osutugi kiireks, mis h\xc3\xa4maruse taganema paneb, tuletab Lauriku romaan v\xc3\xa4hemalt meelde, et p\xc3\xa4ike on siiski alati kusagil pilve taga olemas ning kuuldused eesti noortekirjanduse surmast liialdatud."\n_START_SECTION_\n"S\xc3\xbcsteem"\n_START_PARAGRAPH_\n"S\xc3\xbcsteem" on Eesti Kirjanike Liidu romaaniv\xc3\xb5istlusel 2015 \xc3\xa4ram\xc3\xa4rgitud teos, postapokal\xc3\xbcptiline ulme, mille peamised tegevusliinid hargnevad kauges tulevikus Tartus ja Emaj\xc3\xb5e luhtadel._NEWLINE_Meie l\xc3\xa4hitulevikus haarab planeeti kaos, mille tulemusena seisab inimkond silmitsi t\xc3\xb5siasjaga, et oleme suure t\xc3\xb5en\xc3\xa4osusega liigina v\xc3\xa4lja suremas v\xc3\xb5i kiiritussaaste t\xc3\xb5ttu muteerumas. On vaja julgeid ja geniaalseid inimesi, et vastu v\xc3\xb5tta raskeid otsuseid, mis v\xc3\xb5ivad meid p\xc3\xa4\xc3\xa4sta. Kasutades kaasaegse teaduse k\xc3\xb5iki v\xc3\xb5imalusi, luuakse arvutiprogramm, mille abil otsitakse k\xc3\xb5ige eluv\xc3\xb5imelisemaid geenikombinatsioone. Samas n\xc3\xa4eb programmeerija Ray Domen planeeritavas programmis ohtu ja kirjutab koodi m\xc3\xb5ned l\xc3\xb5ksud, mis peaksid vajadusel aktiveeruma ja aitama programmist loobuda. Kahjuks ei suuda ta siiski ette n\xc3\xa4ha, kuidas tema loodud programmist loobumise viis kauges tulevikus \xc3\xbche noore naise elu v\xc3\xa4ga keeruliseks muudab.\n_START_SECTION_\n"Mina olen Surm"\n_START_PARAGRAPH_\nRoomet on t\xc3\xa4itsa tavaline poiss. Pealtn\xc3\xa4ha. P\xc3\xa4ris tavalisest eristab teda ehk see, et ta ei ela mitte oma kodus, vaid peaaegu Eesti teises otsas vanat\xc3\xa4di juures. Vahel lihtsalt juhtub, et koolis l\xc3\xa4hevad asjad nii teravaks, et m\xc3\xb5istlik on liikuda kusagile, kus keegi sind ei tunne. Kus see, kes sa oled, ei m\xc3\xb5juta sinu l\xc3\xa4hedasi. Kus sa v\xc3\xb5id hoida omaette._NEWLINE_Sest Roometil on saladus, mida ta isegi p\xc3\xa4ris h\xc3\xa4sti ei m\xc3\xb5ista, v\xc3\xb5ime v\xc3\xb5i v\xc3\xa4gi, mis on kummaline, hirmutav ja arusaamatu \xe2\x80\xa6 ning aina s\xc3\xbcveneb. Kuid suhted uute klassikaaslastega ei l\xc3\xa4he p\xc3\xa4ris nii, nagu Roomet on ette kujutanud, ja tema ellu murravad sisse inimesed, kes sunnivad teda \xc3\xbcmber hindama oma senist elu ning hakkama kasutama oma kummalist v\xc3\xa4ge. Kuid kas tal on \xc3\xb5igus sekkuda teiste eludesse? Teiste surmadesse? _NEWLINE_Janika L\xc3\xa4\xc3\xa4nemets on oma arvustuses \xc3\xb6elnud: "H\xc3\xbcva raamat pangu elu \xc3\xbcle m\xc3\xb5tlema, mitte \xc3\xa4rgu v\xc3\xb5tku eluisu \xc3\xa4ra, tuletab Laurik lugejatele (noorte)kirjanduse p\xc3\xb5hit\xc3\xb5de meelde."\n_START_SECTION_\n"Novembri\xc3\xb6\xc3\xb6 kirjad"\n_START_PARAGRAPH_\nEesti teadlaste l\xc3\xa4bimurre nanotehnoloogias on siia toonud teistmoodi rahasid ja uusi vajadusi. Sajandi viimase veerandi alguseks on praeguse Tamsalu kohale p\xc3\xbcstitatud hiiglaslik tehas. Koos teaduskeskuse, t\xc3\xb6\xc3\xb6listele m\xc3\xb5eldud elamiste ning organisatoorse ja meelelahutusliku infrastruktuuriga moodustub k\xc3\xb5rge betoonm\xc3\xbc\xc3\xbcriga piiratud tehaselinn. V\xc3\xb5i Kummituslinn, Tondilinn, Maailmalinn, nagu seda kutsutakse v\xc3\xa4ljaspool m\xc3\xbc\xc3\xbcri. Keire on suurema osa oma teadlikust elust elanud just m\xc3\xbc\xc3\xbcri taha j\xc3\xa4\xc3\xa4vas linnas, alul omast tahtest, siis olude sunnil. K\xc3\xa4esolevas raamatus jutustab naine isiklikku Tamsalu-lugu kirjade vahendusel oma elukaaslasele.'